Video: Hoe goed ken Dewald Wasserfall Afrikaans?Dewald Wasserfall (Foto: Janie Monsieur/Maroela Media) Maroela Media het by Dewald Wasserfall in sy huis gaan kuier om agter te kom hoe goed hy Afrikaans ken. Kyk die video hier onder om te sien watter woorde hy ken en sommer ook vas te stel wat hý dink “karmenaadjie” beteken. Dié “Eendag as ons groot is”-sanger tree eersdaags op by die Afrikaans is Groot-konserte wat van 22 November tot 1 Desember by die Sun Arena by Time Square in Pretoria plaas. Wasserfall sê al die aanduidings is daar dat vanjaar se Afrikaans is Groot die grootste een ooit sal wees. “Selfs net die goed wat ek self gaan doen, is dinge wat ek nog nooit voorheen gedoen het nie. Ek moes vir opleiding gaan, ek moes oefen en boonop ŉ mediese ondersoek ondergaan. Dit is ŉ groot verrassing wat wag,” sê hy. “Daar is nuwe tegnologie, nuwe liedjies, nuwe kunstenaars én verrassingskunstenaars van wie niemand tot nou toe al weet nie, waaroor ons baie opgewonde is. Daar is omtrent ŉ miljoen en vyf redes om opgewonde te wees.” Besoek gerus Computicket, aanlyn of Shoprite/Checkers en House & Home-winkels vir kaartjies. Die publiek word gewaarsku om versigtig te wees vir derde partye wat kaartjies aanbied.